ནང་དོན་རིག་པའི་ནང་ཚན་ཕར་ཕྱིན་ལ་ཐོས་པ་མཛད་ཚུལ་ནི།ཆོས་གྲྭ་ཆེན་པོ་བདེ་བ་ཅན་དུ་བྱོན་ནས།སྙེཐང་པ་བཀྲ་ཤིས་སེང་གེ་དང༌།སློབ་དཔོན་ཡོན་ཏན་རྒྱ་མཚོ།བླ་མ་རིན་པོ་ཆེ་ཨུ་རྒྱན་པ་རྣམས་ལས་མངོན་པར་རྟོགས་པའི་རྒྱན་རྩ་འགྲེལ་དང་བཅས་པ་གསན་པ་དང༌།བླ་མ་འཇམ་རིན་པ་ལས་ཀྱང་བྱམས་ཆོས་རྒྱུད་བླ་མ།མདོ་སྡེ་རྒྱན་དབུས་མཐའ་རྣམ་འབྱེད།ཆོས་ཉིད་རྣམ་འབྱེད་རྣམས་གསན་པ་དང༌།ཉ་དཔོན་ཀུན་དགའ་དཔལ་བའི་དྲུང་ནས་ཕར་ཕྱིན་གྱི་གཟབ་བཤད་ཚར་གཅིག་གསན་པས་ཐུགས་ཡིད་ཤིན་ཏུ་ཚིམ་པ་བྱུང་བ་དང༌།གཞན་ཡང་མངོན་རྟོགས་རྒྱན་གྱི་འགྲེལ་པ་འགྲེལ་བཤད་ཤིན་ཏུ་མང་པོ་ལ་སྦྱངས་པས་མཁས་པའི་མཐར་སོན་ཏེ་འགྲེལ་པ་ལེགས་བཤད་གསེར་གྱི་ཕྲེང་བ་ལྗགས་རྩོམ་མཛད་དོ།།